CELEX: E2015P0029
Language: bg
Date: 2015-12-10 00:00:00
Title: Молба за консултативно становище от Съда на ЕАСТ, подадена от Hæstiréttur Íslands на 10 декември 2015 г. по дело Sorpa bs./Орган за защита на конкуренцията (Дело E-29/15)

22.12.2016   
            
            
               BG
            
            
               Официален вестник на Европейския съюз
            
            
               C 480/8
            
         Молба за консултативно становище от Съда на ЕАСТ, подадена от Hæstiréttur Íslands на 10 декември 2015 г. по дело Sorpa bs./Орган за защита на конкуренцията
   (Дело E-29/15)
   (2016/C 480/10)
   С писмо от 10 декември 2015 г., получено в деловодството на Съда на ЕАСТ на 10 декември 2015 г., до съда на ЕАСТ бе отправена молба от Hæstiréttur Íslands (Върховния съд на Исландия) за консултативно становище по дело Sorpa bs./Орган за защита на конкуренцията по следните въпроси:
   
               1.
            
            
               Представлява ли община в договаряща страна по Споразумението за ЕИП, която в рамките на своята компетентност изпълнява управлението на отпадъците в съответствие с разпоредбите на директиви 75/442/ЕИО, 1999/31/ЕО и 2000/76/ЕО, предприятие по смисъла на член 54 от Споразумението? В тази връзка Съдът задава въпроса дали при отговора на горния въпрос са от значение следните аспекти: а) че третирането на отпадъците е част от предписаните със закон функции на общините съгласно законодателството на съответната договаряща страна; б) че съгласно законодателството на съответната договаряща страна по отношение на третирането на отпадъците може да съществува конкуренция между частни дружества и публичноправни субекти; в) че съгласно законодателството на договарящата страна таксата, определена от общините в тази област, не може да надвишава разходите за третирането на отпадъците и свързаните с това дейности.
            
         
               2.
            
            
               Ако отговорът на първия въпрос е отрицателен, важи ли това и за кооперативно предприятие, управлявано от две или повече общини, което извършва от тяхно име управлението на отпадъците в техните оперативни области?
            
         
               3.
            
            
               При оценката на това дали член 54 от Споразумението за ЕИП се прилага за дадена дейност на община или кооперативно предприятие, от значение ли е, че законодателството на въпросната договаряща страна съдържа разпоредби, с които публичните органи се упълномощават или задължават да извършват въпросната дейност? Съвместимо ли е със Споразумението за ЕИП освобождаването от договаряща страна чрез законодателни разпоредби на някои дейности, извършвани от публични субекти, от приложното поле на правото в областта на конкуренцията?
            
         
               4.
            
            
               Могат ли общини, които са собственици на кооперативно предприятие като това, посочено във въпрос 2, да се считат за негови търговски партньори по смисъла на член 54, параграф 2, буква в) от Споразумението за ЕИП? Ако отговорът на този въпрос е положителен, представлява ли отстъпка, предоставена на собствениците, която не е на разположение на други страни, поставяне на тези други страни в неизгодно положение по смисъла на същата разпоредба?